આવા જૂથ કે પંથમાં લશ્કરની જેમ તમને પહેલાં તોડવામાં આવે, ઘડવામાં આવે પછી તેમના જ નિયમો પ્રમાણે તમને નવેસરથી ઘડવામાં આવે. આવા જૂથમાં જોડાવામાં એક જાતનું ગૌરવ અનુભવાય તેવું વાતાવરણ ઊભું કરવામાં આવે છે. તમે કોઈ મોટું કામ કરવા જઈ રહ્યા છો, દુનિયા બદલવાની તમારી ફરજ છે એવું કંઈક માનવા માંડો ત્યારે જ તેમાં સક્રિય થઈ શકો છો. સાયન્ટોલોજી નામનો એક પંથ અમેરિકામાં સક્રિય છે. એ પંથમાં ટોમ ક્રુઝ જેવા અનેક નામાંકિત સેલિબ્રિટીઓ જોડાયા હતા. કહેવાય છે કે આ પંથને કારણે જ ટોમ ક્રુઝના લગ્નજીવનમાં ભંગાણ પડ્યું હતું. આ કલ્ટમાં જોડાનારાઓએ ઓન કેમેરામાં કહ્યું છે કે એકવાર એ પંથમાં જોડાવ એટલે તમારું બ્રેઈન વોશ કરીને તમારા સગાં સાથેના દરેક સંપર્ક તોડી નાખવાનું કહેવામાં આવે. તમને એકલા પાડી દેવામાં આવે. કેટલીય વ્યક્તિઓનું શોષણ કરવામાં આવ્યું હોવાનું પણ બહાર આવ્યું છે. શીફુ સંસ્કૃતિ કે સનકૃતિમાં પણ કહે છે કે તમને ફક્ત તમારી જાતને જોતા શીખવાડવામાં આવતું હતું. બીજો કશો વિચાર કરવાનો નહીં પહેલાં પોતાનો વિચાર કરો વગેરે.